A végrehajtó Bizottság (1997. október 7.) határozata

a SIS fejlesztéséről

(SCH/Com-ex (97) 24)

A Végrehajtó Bizottság,

tekintettel a Schengeni Megállapodás végrehajtásáról szóló Egyezmény, a továbbiakban "a Schengeni Egyezmény" 132. cikkére,

tekintettel a fent említett Egyezmény 92. cikk (3) bekezdésére,

mivel a SIS Irányító Bizottság egy elemzést végzett el (doc. SCH/OR.SIS (97) 146 rev. 2),

A KÖVETKEZŐKÉPPEN HATÁROZOTT:

A SIS II-vel kapcsolatosan végzett munkálatok a jelenlegi C.SIS-nek 10 állam tekintetében történő megújítására irányuló intézkedésekkel párhuzamosan folynak. Előkészületeket tesznek azonban a munkálatoknak 15 állam tekintetében történő folytatására annak érdekében, hogy az északi államok azonnali integrálása lehetővé váljék azt követően, hogy a SIS 10 állam tekintetében az új platformon stabilizálásra került.

Az északi államokat a lehető legrövidebb időn belül integrálni kell a 2000. év folyamán.

A végrehajtás során az alábbi irányelveket kell figyelembe venni:

1. A SIS I és a SIS II párhuzamos fejlesztése semmilyen módon nem akadályozhatja a SIS II mint stratégiai cél fejlesztését. Csak a SIS II képes eleget tenni a SIS-szel kapcsolatos alapvető működési követelményeknek.

2. Ezt a célt egy, Franciaország által megrendezett meghívásos pályázati eljárás útján kell megvalósítani.

3. A SIS I és a SIS II párhuzamos fejlesztése valamennyi állam részéről megkívánja a pénzügyi eszközök és az emberi erőforrások biztosítására vonatkozó készséget és akaratot.

Bécs, 1997. október 7.

az elnök

K. Schlögl

--------------------------------------------------

SCH/OR.SIS (97) 146 rev 2

Tárgy: A SIS fejlesztése

1. A PWP és az Irányító Bizottság által a SIS további fejlesztésével kapcsolatosan kidolgozott feljegyzést a Központi Csoport 1997. június 23-án tartott ülésén ismertették. Ezen az ülésen nem jutottak konszenzusra a teendők tekintetében.

2. Az 1997. július 8-án tartott ülésen az Irányító Bizottság felhatalmazást adott a PWP számára, hogy műszaki szempontból ismét elemezze az előnyben részesített forgatókönyveket, és hogy áttekintést állítson össze a követelményekről és a költségekről.

3. A PWP egész nyáron végzett intenzív munkája eredményeként készült el a mellékletként csatolt, a meglévő rendszer további műszaki fejlesztésének lehetőségeiről szóló feljegyzés (SCH/OR.SIS-SIS (97) 425 rev.), amely figyelembe veszi az északi államok SIS-ben való részvételét is.

E munka, és különösen a konzorciummal folytatott megbeszélések során világossá vált, hogy a SIS jövőjével kapcsolatosan mihamarabb határozatot kell hozni. Ha a rendszert a hardver és a szoftver cseréjével nem újítják fel, feltehetően nem lesz képes megbirkózni a 2000. év problémájával.

A konzorcium hivatalos nyilatkozata szerint semmi sem szavatolja, hogy a jelenlegi rendszerben mutatkozó problémákra megoldást lehet találni. A konzorciumnak továbbá az a véleménye, hogy a módosításokra a jelenlegi karbantartási szerződések nem vonatkoznának.

4. Az északi államok SIS-be történő integrálása az ezredforduló előtt a műszaki adottságok miatt nem lehetséges.

A PWP vizsgálatainak tanulmányozását követően az Irányító Bizottság azt ajánlja, hogy a Központi Csoport az alábbiak szerint járjon el:

Haladéktalanul hozzon határozatot az alábbiakban ismertetett eljárásról és – a Végrehajtó Bizottság szintjén hozott határozatok fényében – ezt a kérdést terjessze a Végrehajtó Bizottság elé további határozathozatal céljából.

A SIS II.-vel kapcsolatosan végzett munkálatok a jelenlegi SIS központi résznek 10 állammal való működése érdekében történő megújítására irányuló intézkedésekkel párhuzamosan folynak. Előkészületeket tesznek azonban a munkálatok folytatására a 15 állammal való működés érdekében, hogy az északi államokat azonnal integrálhassák azt követően, hogy a SIS-t 10 állam tekintetében az új platformon stabilizálták.

Az északi államokat a lehető legrövidebb időn belül integrálni kell a 2000. év folyamán. A SIS megújítását és bővítését célzó projekt ezért két szakaszból áll. Az első szakasz magában foglalja a hardver és a műszaki előírások kidolgozását egy 15 állammal működő rendszer számára és a végrehajtást 10 államra nézve. A második szakasz az északi államok integrálásából áll.

A végrehajtás során az alábbi irányadó elveket kell figyelembe venni:

1. A SIS I. és a SIS II. párhuzamos fejlesztése semmilyen módon nem korlátozhatja a SIS II. kifejlesztésének stratégiai célját. Csak a SIS II. képes eleget tenni a SIS-szel kapcsolatos számos alapvető működési követelménynek. (A SIS I. működési köre ugyanaz marad a megújítás után is.)

2. Az Irányító Bizottság úgy véli, hogy e forgatókönyv megvalósítása csak meghívásos pályázati eljárás útján biztosítható. Az eljárást Franciaországnak kell lefolytatnia a Schengeni Végrehajtási Egyezmény 92. cikke (3) bekezdésének megfelelően.

3. A SIS I. és a SIS II. párhuzamos fejlesztése azt feltételezi, hogy valamennyi államban megvan a készség és az akarat a szükséges pénzügyi és emberi erőforrások biztosítására. A SIS I. modernizálásának költsége a becslések szerint körülbelül 16 millió francia frankot tesz ki (a Schengeni Információs Rendszer nemzeti részeinek átalakítási költségei nélkül).

Az Irányító Bizottság hangsúlyozza, hogy a döntéshozatalban mutatkozó bármely késedelem a rendszer 2000. január 1-jét követő működését veszélyezteti.

--------------------------------------------------